Vlymskerp kritiek teen ‘kleinlike politiekery’Vlymskerp kritiek teen wat as ‘kleinlike politikery’ by die aanstelling van `n afrigter vir die Springbokke bestempel word, word deur die internasionale webwerf Planet Rugby uitgespreek. Met verwysing na die veldtog om van Heyneke Meyer ontslae te raak, sê `n gewese redakteur van die webwerf, Danny Stephens, die teenstand was in gevalle niks anders nie as “verfoeilike haat”. Die blad se huidige redakteur, Ross Hastie, het vroeër gesê hy glo slegs `n buitelander kan die skoon lei en neutrale perspektief bied wat Suid-Afrika vir `n vars wegspring nodig het. “Slegs `n buitelander kan die vooropgestelde etikette van kwota/rassis ontduik, maar dit sal nie maklik wees om iemand te vind wat bereid is om van die gifbeker te drink nie.” Stephens sê SA ondersteuners se hartstogtelike ondersteuning van die spel word uitgeleef in heftige binnegevegte, buitegewone opsweping as dit sleg gaan, en snelle kant kies tussen die ingeste afrigter en potensiële opvolgers. Hy sê die spel in Wallis is deur dieselfde siekte op sy knieë gedwing voor buitelandse afrigters soos Graham Henry en Steve Hansen [nou die All Blacks se afrigter] die nasionale span op die been gekry het, nadat eie afrigters jare lank nie bo die plaaslike dwarstrekkery kon uitstyg nie. Toe sake goed gaan, het die Wallisers weer hul eie breiertalent probeer benut, om eenvoudig in dieselfde ou stommiteite te verval – tot `n ander buitelander, Warren Gatland, maar weer sake moes gaan regruk. Die skrywer sê dit lyk of buitelandse afrigters dit makliker vind om neutraal, oordeelkundig en veral kalm in die plaaslike debatte te bly. Dit gaan egter `n baie dik vel verg en wie ook al as `n sukses beskou word wanneer hy uittree, sal `n meneer van `n afrigter moet wees.